ประสารติงรัฐบาลตุนกระสุนไว้สู้บ้าง
สหรัฐยุโรปเงินเฟ้อยังลากยาวชี้ต้องชัดว่าจะยึดโตหรืออยู่รอด
2 ก.ย. 2554

สหรัฐยุโรปเงินเฟ้อยังลากยาวชี้ต้องชัดว่าจะยึดโตหรืออยู่รอด
ธปท.ชี้เศรษฐกิจโลกมีความไม่แน่นอนมากขึ้น แนะรัฐบาลอย่าเร่งกระตุ้น เก็บกระสุนไว้ใช้ในยามจำเป็น
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวเปิดงานสัมมนาครบรอบ 10 ปี สถาบันจัดอันดับความน่าเชื่อถือ ฟิทช์ เรทติ้งส์ ว่า สถานการณ์ขณะนี้เศรษฐกิจสหรัฐและกลุ่มยุโรปมีความไม่แน่นอนมากขึ้น ทำให้ทุกฝ่ายรวมทั้งประเทศไทยต้องจับตาอย่างใกล้ชิดว่า จะส่งผลกระทบต่อเศรษฐกิจโลก กลุ่มประเทศเอเชีย และไทยอย่างไร เพราะความผันผวนที่สูงมาก ทำให้มีโอกาสที่จะคาดการณ์ความเปลี่ยนแปลงของเศรษฐกิจโลกที่จะมีผลต่อไทยผิดพลาดสูงขึ้น 
“สถานการณ์เช่นนี้ผู้ดูแลนโยบายจะต้องเตรียมตัวให้พร้อม แม้ว่าไทยเรากำลังจะเติบโตได้เต็มศักยภาพ แต่เราก็ควรจะเก็บกระสุนทั้งนโยบายการเงินและนโยบายการคลังไว้เผื่อได้ใช้ในยามจำเป็น นโยบายการคลังควรทำอย่างรอบคอบ เพื่อรักษากระสุนในอนาคต และควรใช้จ่ายเพื่อการลงทุนมากกว่าการเร่งกระตุ้นการใช้จ่ายของประชาชน แต่ผมเชื่อเป็นอย่างยิ่งว่า เราจะช่วยกันรักษาความเข้มแข็งของเศรษฐกิจไทยในอนาคตไว้ได้เป็นอย่างดี เพียงแต่ในช่วงนี้ต้องติดตามสถานการณ์อย่ากะพริบตา” นายประสาร กล่าว
นายประสาร กล่าวว่า ความท้าทายของไทยขณะนี้ คือ การชั่งน้ำหนักให้ดีระหว่างการเติบโตของเศรษฐกิจโลก เศรษฐกิจไทย และการเร่งตัวของอัตราเงินเฟ้อ แม้ว่าเศรษฐกิจไทยจะยังโตได้ดีในปีนี้ เพราะการส่งออกยังขยายตัว การบริโภคยังได้รับผลดีจากรายได้ภาคเกษตรที่สูง และมีการจ้างงานที่สูง การลงทุนยังโตต่อเนื่อง และคาดว่าการลงทุนภาครัฐจะเป็นปัจจัยเอื้อหนุนการลงทุนของภาคเอกชนในอนาคต
 “แม้ที่ผ่านมาคณะกรรมการนโยบายการเงิน (กนง.) จะขึ้นดอกเบี้ยนโยบายต่อเพื่อดูแลเงินเฟ้อ แต่ถ้าพิจารณาอัตราดอกเบี้ยตอนนี้ ก็ยังถือว่าอยู่ในระดับที่เอื้อต่อการขยายตัวของเศรษฐกิจ และท่ามกลางความไม่แน่นอนสูงของเศรษฐกิจโลก เป็นการฉลาดที่เราจะทำเงินเฟ้อในระดับต่ำ เพื่อที่จะทำให้รักษาความสามารถในการแข่งขันและเสถียรภาพของเศรษฐกิจไทยไว้ได้ และไม่ทำให้เกิดความร้อนแรงเกินไปของการปล่อยสินเชื่อ ราคาสินทรัพย์ และนโยบายการคลังในระยะต่อไปได้ด้วย” นายประสาร กล่าว
ผู้ว่าการ ธปท. กล่าวว่า การรักษาอัตราเงินเฟ้อไว้ในระดับต่ำจะทำให้ประชาชนสามารถรักษาอำนาจซื้อไว้ได้ ดีกับมนุษย์เงินเดือน และคนที่มีรายได้น้อย เพราะคนเหล่านี้จะถูกลดทอนอำนาจซื้อด้วยเงินเฟ้อได้ง่าย ถ้าปล่อยให้เงินเฟ้อสูงเท่ากับปล่อยให้ดอกเบี้ยสูง ซึ่งจะไม่ดีต่อระบบเศรษฐกิจ
ทั้งนี้ ประเด็นที่ ธปท.เห็นว่าต้องติดอย่างใกล้ชิดต่อไป คือ ภาคการส่งออกของไทย ว่าจะได้รับผลกระทบจากการชะลอตัวของเศรษฐกิจโลกมากน้อยแค่ไหน แต่เบื้องต้นเชื่อว่าการขยายตัวของการส่งออกยังไปต่อได้ ตราบใดที่เศรษฐกิจสหรัฐและยุโรปไม่กระทบต่อเนื่องกว่านี้